登姑苏台赋
任公叔 (Tang)
司马迁世掌天官。才称良史。探禹穴之遗迹。纪吴国之旧轨。乃怃然而叹曰。登此姑苏之墟。淹留兮踌躇。感斯宇之基为沼。而仲雍之祀忽诸。我闻周道既衰。诸侯狎主。中无霸王。蛮夷振旅。始阖闾以信威。终夫差以极武。左与劲越同壤。右与强楚为邻。内有高台之筑。外有远略之勤。积如莽而暴骨。亦如雠而视人。是以疆埸日骇。版筑未弭。方五载而厥成。造中天而特起。因土累以台高。宛岳立而山峙。或比象于庐巫之峰。或倒影于沧浪之水。悉人之力。以为美观。厚人之泽。以为侈靡。斯实累卵于九层。夫何见夫三百里。俚语有之曰。川壅则溃。月盈则匡。善败由巳。吉凶何常。矧谋主之赐剑。若涉川兮无梁。以为栖越以求霸。卒见豢吴而受殃。客自南鄙。观乎江濆。徘徊旧德。惆怅前闻。试游目于寥廓。曾岿然而参云。听逆虐而翳谏。竟麋鹿而为偫。高天放旷。平湖泱漭。奕奕孤屿。茫茫极浦。悲早雁于海风。啸高鸱于江雨。况复关梁坐隔。羁旅增愁。山木将落。汀葭乱秋。思美人兮何处。独怀邦兮远游。彼名遂以身退。顾与范蠡而同舟。东吴王孙。有晬其容。因少为唱曰。中心不必兮。子胥何为。怀直道而骤谏。遭重昏之见危。将渔父以抗节。且垂钓于江湄。高台既倾。夕露沾衣。感莅国之不及。冀来人之与归者也。